CELEX: C2007/283/18
Language: el
Date: 2007-11-24 00:00:00
Title: Υπόθεση C-390/07: Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας που ασκήθηκε στις 17 Αυγούστου 2007

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/10
            
         Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας που ασκήθηκε στις 17 Αυγούστου 2007
   (Υπόθεση C-390/07)
   (2007/C 283/18)
   Γλώσσα διαδικασία: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: S. Pardo Quintillán, X. Lewis και H. van Vliet)
   
      Καθού: Ηνωμένο Βασίλειο της Μεγάλης Βρετανίας και της Βόρειας Ιρλανδίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               1)
            
            
               Να διαπιστώσει ότι το Ηνωμένο Βασίλειο της Μεγάλης Βρετανίας και της Βόρειας Ιρλανδίας, παραλείποντας
               
                           —
                        
                        
                           να χαρακτηρίσει τις εκβολές του Humber, του Wash, του Deben και του Colne, το εξωτερικό τμήμα των εκβολών του Τάμεση, την περιοχή του Southampton Water, και το βορειοανατολικό τμήμα της Θάλασσας της Ιρλανδίας — πλην του Solway Firth — ως ευαίσθητες από πλευράς ευτροφισμού περιοχές, και
                        
                     
                           —
                        
                        
                           να υποβάλει σε αυστηρότερη εξέταση τις απορρίψεις αστικών λυμάτων των οικισμών με ισοδύναμο πληθυσμό (ι.π.) άνω των 10 000 στις εκβολές του Wash, του Deben και του Colne, στο εξωτερικό τμήμα των εκβολών του Τάμεση, στην περιοχή Southampton Water, στο βορειοανατολικό τμήμα της Θάλασσας της Ιρλανδίας — πλην του Solway Firth —, καθώς και στο Lough Neagh και το Upper and Lower Lough Erne,
                        
                     παρέβη τις υποχρεώσεις που υπέχει από τα άρθρα 3, παράγραφοι 1 και 2, και 5, παράγραφοι 1, 2, 3 και 5, καθώς και το παράρτημα II της οδηγίας 91/271/ΕΟΚ (1) του Συμβουλίου ια την επεξεργασία των αστικών λυμάτων.
            
         
               2)
            
            
               Να καταδικάσει το Ηνωμένο Βασίλειο της Μεγάλης Βρετανίας και της Βόρειας Ιρλανδίας στα δικαστικά έξοδα.
            
         Λόγοι και κύρια επιχειρήματα
   Η Επιτροπή θεωρεί ότι το Ηνωμένο Βασίλειο υιοθέτησε μια εξαιρετικά περιοριστική μέθοδο για τον προσδιορισμό των ευαίσθητων περιοχών. Τούτο δε δεν οφείλεται μόνο στο σχετικά υψηλό επίπεδο αποδείξεων που απαιτεί το Ηνωμένο Βασίλειο προκειμένου να δεχθεί ότι υπάρχει ευτροφισμός σε υδάτινες μάζες, αλλά και διότι δεν κάνει καμία μνεία της ανάγκης προσδιορισμού των υδατίνων μαζών που διατρέχουν κίνδυνο και όπου δύνανται να παρουσιαστεί ευτροφισμός στο εγγύς μέλλον αν δεν ληφθεί κανένα μέτρο προστασίας.
   Δεδομένου ότι το Ηνωμένο Βασίλειο δεν χαρακτήρισε ως ευαίσθητες περιοχές τις εκβολές του Humber, του Wash, του Deben και του Colne, το εξωτερικό τμήμα των εκβολών του Τάμεση, την περιοχή του Southampton Water, και το βορειοανατολικό τμήμα της Θάλασσας της Ιρλανδίας (πλην του Solway Firth), τα αστικά λύματα των οικισμών με ι.π. άνω των 10 000, οι οποίοι απορρίπτουν τα λύματά τους στις περιοχές αυτές, όπως και των οικισμών που βρίσκονται στις κρίσιμες για την υπόθεση υδρολογικές λεκάνες των εν λόγω περιοχών, δεν υπήχθησαν στις υποχρεώσεις συλλογής και επεξεργασίας της οδηγίας για τις ευαίσθητες περιοχές, οι οποίες έπρεπε να θεσπισθούν το αργότερο στις 31 Δεκεμβρίου 1998.
   Το Λονδίνο, το Liverpool, το Manchester, το Leeds, το Kingston upon Hull και το Southampton περιλαμβάνονται στους εν λόγω οικισμούς. Επομένως, το Ηνωμένο Βασίλειο δεν τήρησε τις υποχρεώσεις που υπέχει από την οδηγία και, μεταξύ άλλων, από τα άρθρα 3, παράγραφοι 1 και 2, 5, παράγραφοι 2, 3 και 5, και το παράρτημα II της οδηγίας.
   Η Επιτροπή θεωρεί επίσης ότι το Ηνωμένο Βασίλειο δεν διασφάλισε ότι πολλοί οικισμοί που απορρίπτουν τα λύματά τους στις καθορισθείσες ως ευαίσθητες περιοχές του Lough Neagh και του Upper and Lower Lough Erne τηρούν όλες τις υποχρεώσεις του άρθρου 5, παράγραφοι 2, 3 και 5, της οδηγίας, ενώ έπρεπε να το πράξει μέχρι τις 31 Δεκεμβρίου 1998.
   
      (1)  Οδηγία 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (ΕΕ L 135, σ. 40).